作者:周文質
標題:不知宮調・時新樂
內容:千里獨行關大王，私下三關楊六郎，張飛忒煞強，諸葛軍師賽張良。暗想，這場，張飛莽撞，大鬧臥龍岡，大鬧臥龍岡。金妝寶劍藏龍口，玉帶紅絨皇宣授。男兒得志秋，旌旗影裡驟驊騮。滿斟，玉甌，笙歌齊奏，喧滿鳳凰樓，喧滿鳳凰樓。人活百歲七十稀，百歲光陰能幾日，光陰積漸催，穿了吃了是便宜。唱著，舞著，終日沉醉，不飲是呆痴，不飲是呆痴。迓鼓童童笆篷下，數個神翁年高大。餈糕著手拿，磁甌瓦帶渾滓。鋪下，板踏，蘿蔔兩把，鹽醬蘸梢瓜，鹽醬蘸梢瓜。霎時相見便流戀，俊俏龐兒少曾見。一朵白玉蓮，端端正正在湖邊。細看，可憐，香風拂面，真乃是前緣。套數。